MOST je u kampanju za euroizbore uključio don Damira Stojića.

Fotografiju s njim na Facebooku je objavio Ivan Prskalo, treći na listi MOST-a za euroizbore.

MOST-ov kandidat i don Damir Stojić susreli su se u Međugorju na molitvenom susretu, a Prskalo je zajedničku fotografiju objavio na službenoj stranici na kojoj se predstavlja kao kandidat Mosta.

"Više od 1500 sudionika iz Hrvatske, BiH i drugih zemalja okupilo se u Međugorju na molitvenom susretu KKODS-a. Radujem se što je s nama mladima bio i Don Damir Stojić s kojim smo molili za domovinu i sve naše obitelji i prijatelje. Hvala Don Damiru za dugogodišnje prijateljstvo i formaciju novih generacija mladih koji žele promijeniti Hrvatsku na bolje, utemeljenu na kršćanskim vrijednostima", napisao je Prskalo.

Prijatelj Darija Kordića, protivnik Harryja Pottera i pornografije

Don Damir Stojić je poznat po nizu kontroverznih izjava, a prije nekoliko tjedana je, podsjetimo, organizirao studentsko predavanje osuđenog ratnog zločinca Darija Kordića.

Prije nekoliko mjeseci don Damir Stojić je također zadobio pažnju javnosti pričom o ženi koja je ostala bez menstruacije jer je uhvatila oca kako gleda pornografiju.

Tekst se nastavlja ispod oglasa

"Poznajem jednu ženu koja je kao djevojka uhvatila svojeg oca kako gleda pornografiju. Na licu mjesta je od šoka izgubila menstruaciju i nikad ju nije dobila nazad. Tvoj grijeh utječe na druge, iako oni to ne znaju, a kad saznaju, to je strašno", pričao je Stojić u veljači.

Prije nekoliko dana Stojić je upozorio mlade na štetnost čitanja knjiga o Harryju Potteru.

>> Don Stojić: S knjigama o Harryju Potteru bolje je ne imati posla

"Harry Potter nije moderna bajka. U bajkama su čarobnjaci i vještice nedvosmisleno likovi koji predstavljaju zlo. Junak se izbavlja od njihove moći kreposnim djelima. U svijetu Harryja Pottera ne postoji lik koji se ustrajno trudi u dobru. Za naizgled dobre ciljeve koriste se zla sredstva", odgovorio je don Damir Stojić na portalu Bitno.hr čitatelju koji je pitao je li čitanje knjiga o Harryju Potteru grijeh i treba li te knjige baciti u smeće.